ปูหมดทางเลี่ยง จะต้องมา ให้กมธ.สนช.ซัก
สุรชัยยันคดีทุจริตจำนำข้าว ก่อนโหวตลงมติสอย23ม.ค. ยกร่างรธน.จ่อเพิ่มโทษแบน,สนช.นัด 15 ม.ค. เชิญ สมศักดิ์-นิคม ตอบข้อสงสัย กมธ.ซักถาม ส่วนคิว ปู 16 ม.ค. โหวตลงมติสอยหรือปล่อย ปู-ขุนค้อน-นิคม 23 ม.ค. ด้าน สุรชัย กระตุก ยิ่งลักษณ์ มาแถลงเปิดคดี เลี่ยงไม่ได้ต้องมาตอบเอง ยัน สนช.มีอิสระ เป็นกลาง ไม่ลำเอียง ทวีศักดิ์ เมินกระแสกดดัน ลั่นยึด ก.ม. และข้อเท็จจริง ปู โล่งอกพอใจแก้ต่างครบถ้วนทุกมิติ ทีมทนายฟุ้งหักล้างได้ทุกเม็ด ยกคำพูด วิชา มัดกล่าวหาลอยๆ ไร้หลักฐานโยงทุจริต เด็กปชป.เหน็บตะแบงดำน้ำแจง ถาวร-ประสาร วัดใจ สนช.ต้องกล้าฟัน พิสูจน์ปฏิวัติ 22 พ.ค.57 เสียของหรือไม่ บิ๊กตู่ ย้ำทุกคนต้องต่อสู้ในกระบวนการยุติธรรม ติงคนรู้ว่าผิดยังทำไม่น่าให้อภัย กมธ.ยกร่างฯแก้โทษหนักตัดสิทธิ์ตลอดชีวิต ใช้แค่เสียงข้างมาก 2 สภาถอดถอนนักการเมือง สหพันธ์ปลัด อภ. ไล่บี้ สมชัย ไขก๊อก-ขอโทษข้าราชการ มท.,หลังผ่านขั้นตอนการแถลงเปิดคดีถอดถอนนายสมศักดิ์ เกียรติสุรนนท์ อดีตประธานรัฐสภาและนายนิคม ไวยรัชพานิช อดีตประธานวุฒิสภา กรณีแก้ไขรัฐธรรมนูญที่มาของ ส.ว.และ น.ส.ยิ่งลักษณ์ ชินวัตร อดีตนายกรัฐมนตรี คดีปล่อยปละละเลยโครงการรับจำนำข้าว สภานิติบัญญัติแห่งชาติ (สนช.) กำหนดให้มีการตอบข้อซักถามของคณะกรรมาธิการซักถามในวันที่ 15-16 ม.ค. ก่อนนัดโหวตลงมติถอดถอนทั้งหมดในวันที่ 23 ม.ค.,เมื่อเวลา 09.30 น.วันที่ 10 ม.ค.ที่รัฐสภา นายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) คนที่ 1 กล่าวถึงกระบวนการถอดถอนนายสมศักดิ์ เกียรติสุรนนท์ อดีตประธานรัฐสภา นายนิคม ไวยรัชพานิช อดีตประธานวุฒิสภา และ น.ส.ยิ่งลักษณ์ ชินวัตร อดีตนายกรัฐมนตรี หลังแถลงเปิดคดีว่า ขั้นตอนต่อไปจะให้สมาชิก สนช.ยื่นคำถามที่ตัวเองคิดว่าสงสัย หรือยังไม่ชัดเจนจากการฟังการแถลงเปิดคดีแล้วอยากจะถามคำถาม ให้ยื่นคำถามไปที่คณะกรรมาธิการซักถาม โดยคดีนายสมศักดิ์และนายนิคมต้องยื่นคำถามภายใน วันที่ 12 ม.ค. ส่วนคดี น.ส.ยิ่งลักษณ์ ต้องยื่นภายในวันที่ 13 ม.ค. จากนั้นคณะกรรมาธิการ (กมธ.) ซักถามทั้งสองคดีจะเริ่มประชุมเพื่อนำคำถามทั้งหมดไปจัดเรียงประเด็น ให้เข้าใจง่าย ไม่วกวนไปมา โดยคณะ กมธ.ซักถามจะแบ่งหน้าที่กันเองว่าแต่ละกลุ่มคำถามจะให้ใครเป็นตัวแทนซักถาม ขณะนี้ได้กำหนดให้คดีนายนิคมและนายสมศักดิ์มาตอบข้อซักถามในวันที่ 15 ม.ค. ส่วนคดี น.ส.ยิ่งลักษณ์ให้มาตอบข้อซักถามในวันที่ 16 ม.ค. ขณะนี้เริ่มมีผู้ส่งคำถามเข้ามาแล้ว,นายสุรชัยกล่าวว่า หลังจากการตอบข้อซักถามแล้ว จะกำหนดให้วันที่ 21 ม.ค. เป็นการแถลงปิดคดีนายสมศักดิ์และนายนิคม และวันที่ 22 ม.ค.จะแถลงปิดคดี น.ส.ยิ่งลักษณ์ ซึ่งไม่มีการบังคับ หากฝ่ายใดคิดว่าไม่มีอะไรต้องแถลงเพิ่มเติมก็ไม่ต้องมาก็ได้ แต่หากเห็นว่ามีสิ่งที่อยากสรุปให้สมาชิกฟังอีกครั้ง ก็ให้มาแถลงปิดคดี จากนั้นในวันที่ 23 ม.ค.จะมีการลงมติคดีถอดถอนทั้งสองคดี โดยแบ่งเป็นช่วงเช้าและช่วงบ่าย,นายสุรชัยกล่าวว่า ทั้งนี้ผู้ถูกกล่าวหาต้องมาตอบข้อซักถามเอง เพราะเมื่อมาแถลงเปิดคดีด้วยตนเองแล้ว การตอบข้อซักถามก็ต้องมาด้วยตนเอง เลี่ยงไม่ได้ ส่วนที่นายสมศักดิ์ที่ไม่ได้เดินทางมาแถลงโต้แย้งข้อกล่าวหา หากจะเปลี่ยนใจมาแถลงปิดคดีก็ทำได้ เพราะถือเป็นผู้เสียหาย ขึ้นอยู่กับจะมาหรือไม่ เมื่อถามว่า หลายฝ่ายกังวลว่าการถอดถอนจะกระทบต่อการสร้างความปรองดอง นายสุรชัยตอบว่า เราต้องฟังเสียงสะท้อนเรื่องนี้ แต่ไม่กังวล ต้องพยายามทำให้สังคมเข้าใจว่า นี่เป็นเรื่องกฎหมายตามที่ พล.อ.ประยุทธ์ จันทร์โอชา นายกรัฐมนตรี กล่าวว่า วันนี้ต้องเดินไปตามกฎหมาย ผิดถูกเป็นเรื่องของพยานหลักฐาน ทั้งนี้ต้องให้สิทธิสนช.ในการตัดสินใจ ยืนยันว่า สนช.ทุกคนทำหน้าที่เป็นกลาง ไม่ลำเอียง แม้เจอกันในห้องอาหาร ก็หลีกเลี่ยงไม่คุยกันเรื่องนี้ เพื่อให้เกิดความอิสระ,นายทวีศักดิ์ สูทกวาทิน สนช. สายนักวิชาการ กล่าวถึงการชี้แจงของนายนิคม นายสมศักดิ์ และ น.ส.ยิ่งลักษณ์ ชินวัตร ว่า ต้องรอให้มีกระบวนการซักถามคู่กรณีก่อน โดยเฉพาะประเด็นของนายสมศักดิ์ ที่ยังติดใจเรื่องการเปลี่ยนแปลงร่างรัฐธรรมนูญ ที่อาจเป็นความผิดปลอมแปลงเอกสาร เป็นคดีอาญาหรือไม่ และต้องรอดูว่า ป.ป.ช.จะชี้แจงคำถามได้ชัดเจนหรือไม่ ส่วนกรณีนายนิคมเชื่อว่าจะถามถึงการทำหน้าที่ระหว่างเป็นรองประธานรัฐสภาให้แน่ใจว่าผิดจริงหรือไม่ สำหรับ น.ส.ยิ่งลักษณ์ ที่กำหนดวันซักถามวันที่ 16 ม.ค.ขอเรียกร้องให้ น.ส.ยิ่งลักษณ์มาตอบคำถามด้วยตัวเอง ไม่อยากให้ใครมาตอบแทน เพราะคนอื่นไม่รู้ทุกเรื่องดีเท่าตัวเองได้ สนช.ที่จะซักถามเปรียบเป็นลูกขุน ต้องดูสำนวนการถอดถอน อยากซักถามให้สิ้นกระแสความ ยืนยันจะให้ความเป็นธรรมไม่ใช้อารมณ์ความรู้สึกแน่นอน ส่วนจะลงมติเช่นใดเป็นดุลพินิจแต่ละคน ไม่ก้าวล่วง และยอมรับว่าหนักใจหากดำเนินการถอดถอนไม่เป็นไปตามความต้องการของสังคมทั้งสองด้าน แต่ยืนยันว่า สนช.ต้องยึดหลักกฎหมายและข้อเท็จจริง ไม่ทำตามกระแส เมื่อเห็นว่าผิดก็ว่าไปตามผิด หากดูแล้วไม่สามารถเอาผิดได้ ก็ต้องตัดสินไปทางนั้น,ผู้สื่อข่าวรายงานว่า หลังจาก น.ส.ยิ่งลักษณ์ ชินวัตร อดีตนายกฯ ได้เข้าชี้แจงต่อสภานิติบัญญัติแห่งชาติ (สนช.) เพื่อแก้ข้อกล่าวหากรณีที่คณะกรรมการป้องกันและปราบปรามการทุจริตแห่งชาติ (ป.ป.ช.) ส่งเรื่องให้ สนช.ถอดถอน กรณีปล่อยปละละเลยจนเกิดการทุจริตโครงการรับจำนำข้าว เมื่อวันที่ 9 ม.ค. มีรายงานจากคนใกล้ชิดของ น.ส.ยิ่งลักษณ์ว่า หลังจาก น.ส.ยิ่งลักษณ์ชี้แจง ได้พูดคุยให้ฟังว่ารู้สึกสบายใจ โล่งอกที่ได้ชี้แจงในสิ่งที่อึดอัดในใจมานาน การชี้แจง เป็นไปตามเป้า แม้ช่วงแรกจะประหม่าอยู่บ้าง สิ่งที่พูดไปทั้งหมดคือสิ่งที่อยากอธิบายต่อ สนช. ส่วนสมาชิก สนช.จะยอมรับหรือไม่ หลังจากนี้ขึ้นอยู่กับสนช.แล้ว ห่วงเพียงแค่การชี้แจงจะได้รับความเป็นธรรมหรือไม่เท่านั้น บทสรุปช่วงท้ายที่ได้พูดคือ สิ่งที่อยู่ในใจ อยากเห็นการพิจารณาตัดสินคดีนี้อย่างเที่ยงธรรม ตามหลักการนิติธรรมสากล จะเป็นบรรทัดฐานในการสร้างประเทศและการปฏิรูปประเทศ,นายพิชิต ชื่นบาน คณะทำงานฝ่ายกฎหมายพรรคเพื่อไทย กล่าวถึงกรณีการแถลงเปิดคดีจำนำข้าวของ น.ส. ยิ่งลักษณ์ ชินวัตร อดีตนายกรัฐมนตรีต่อที่ประชุม สนช.ว่า น.ส.ยิ่งลักษณ์บอกว่า พอใจการชี้แจงโต้แย้งข้อกล่าวหาของ ป.ป.ช.ในคดีรับจำนำข้าว ที่ชี้แจงได้ครอบคลุมทุกมิติ ทีมทนายความเห็นว่า น.ส.ยิ่งลักษณ์แก้ข้อกล่าวหาได้ชัดเจน ส่วนการแถลงเปิดคดีของนายวิชา มหาคุณ กรรมการ ป.ป.ช. สิ่งที่กล่าวหาไม่มีอะไรใหม่ ได้แต่กอดข้อมูลของคณะอนุกรรมการปิดบัญชีโครงการรับจำนำข้าวมาใช้อย่างเดียว แต่ไม่เคยตอบคำถาม 4 ประเด็นที่ น.ส.ยิ่งลักษณ์ทักท้วงในชั้นการไต่สวน ได้แก่ 1.จำนวนข้าวในสต๊อกที่ อ.ต.ก.และ อคส.ยืนยันว่าไม่มีข้าวหายไป 2.มูลค่าสินค้าคงเหลือที่แต่ละหน่วยงานให้ข้อมูลไม่เหมือนกัน 3.การคำนวณค่าเสื่อมราคาไม่ตรงกัน 4.การขายข้าวให้องค์กรรัฐ ที่คณะอนุกรรมการปิด บัญชีไม่ได้นำมาคำนวณ ประเด็นเหล่านี้นายวิชาไม่เคยชี้แจงให้สังคมทราบ ส่วนพยานชาวนาที่ ป.ป.ช.นำมาอ้างถึงนั้น เป็นพยานแค่รายเดียว ซึ่งเคยไปขึ้นเวที กปปส. หากเทียบกับข้อมูลที่ น.ส.ยิ่งลักษณ์นำมาหักล้าง โดยทำโพลสอบถามความพึงพอใจของชาวนา อะไรจะมีน้ำหนักน่าเชื่อถือกว่ากัน,นายพิชิตกล่าวว่า การที่นายวิชายอมรับว่า ป.ป.ช.ยังไม่มีพยานหลักฐานปรากฏชัดเจนว่า ผู้ถูก กล่าวหามีส่วนร่วมในการทุจริต หรือสมยอมให้เกิดการทุจริต ถือว่าเป็นประโยชน์ต่อคดี ช่วยพิสูจน์ได้ว่า น.ส.ยิ่งลักษณ์ไม่ยอมให้ใครทุจริต การอ้างว่า น.ส. ยิ่งลักษณ์มีพฤติการณ์ส่อทุจริต เป็นการกล่าวลอยๆ ใช้โวหารมากกว่าเนื้อหาแห่งคดี ไม่ได้บอกว่ามีพฤติการณ์อย่างไร วันที่ 12 ม.ค. ทีมทนายความจะประชุมสรุปประเด็นการแถลงเปิดคดีพร้อมวางแนวทางการตอบข้อซักถามของคณะกรรมาธิการซักถามในวันที่ 16 ม.ค. แต่ยังไม่ได้หารือว่า น.ส.ยิ่งลักษณ์จะไปตอบข้อซักถามด้วยตัวเองหรือไม่ ตามข้อบังคับสามารถมอบให้บุคคลอื่นไปตอบแทนได้ แต่ยังไม่มีข้อยุติ ขอหารือกันก่อน แต่ไม่มีอะไรน่า กังวลในเรื่องที่คณะกรรมาธิการฯจะซักถาม คงไม่มี อะไรมากไปกว่าสิ่งที่นายวิชาแถลงเปิดคดีไปหมดแล้ว ซึ่ง น.ส.ยิ่งลักษณ์ก็ชี้แจงได้ทุกประเด็น,นายพร้อมพงศ์ นพฤทธิ์ รักษาการโฆษกพรรค เพื่อไทย กล่าวว่า นพ.วรงค์ เดชกิจวิกรม อดีต ส.ส. พิษณุโลก พรรคประชาธิปัตย์ ออกมากดดัน สนช. ว่าหากไม่กล้าตัดสินใจถอดถอน น.ส.ยิ่งลักษณ์ จะทำให้ประเทศจมปลักการคอร์รัปชัน เป็นเรื่องผิดมารยาท ขาดวุฒิภาวะ จ้องแต่จับผิด ปรักปรำฝ่ายตรงข้ามเพื่อหวังผลทางการเมือง ขณะนี้เพิ่งจบขั้นตอนการแถลงเปิดคดี และ สนช.มีวิจารณญาณตัดสินใจเองได้ รายงานของคณะอนุกรรมการปิดบัญชีโครงการรับจำนำข้าว ที่มี น.ส.สุภา ปิยะจิตติ เป็น ประธานฯ ที่บอกว่าข้าวหายเกือบ 3 ล้านตัน ข้อเท็จจริงหายไปแค่ 2 แสนตัน การคิดมูลค่าสินค้า การหักค่าเสื่อมก็ไม่ถูกต้องและยังไม่ได้หักมูลค่าสินค้าที่ขายให้หน่วยงานของรัฐ เหล่านี้ทำให้ตัวเลขผลการขาดทุนผันแปรที่คิดออกมาไม่ถูกต้อง ทั้งนี้ เป็นเพราะ ป.ป.ช. เร่งรีบทำสำนวนเกินไป จึงไม่พิสูจน์ให้ถูกต้องเสียก่อน,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวว่า หากใครติดตามการแถลงคัดค้านข้อกล่าวหาของ น.ส.ยิ่งลักษณ์กับ สนช.อย่างใกล้ชิด จะเข้าใจแนวคิดโครงการจำนำข้าว รวมถึงประโยชน์ที่ประเทศได้รับ ทำให้เกิดตัวคูณทางเศรษฐกิจ ไม่ทำให้เศรษฐกิจฝืดเคืองเหมือนปัจจุบัน และนายปีติพงศ์ พึ่งบุญ ณ อยุธยา รมว.เกษตรฯ ก็มีแนวคิดจะใช้เงินถึง 2 แสนล้านช่วยเหลือเกษตรกรให้ประทังชีวิตอยู่ได้ มากกว่าการขาดทุนจากโครงการจำนำข้าวแต่ละปีด้วยซ้ำ ถ้าทำตรรกะเดียวกันรัฐบาลชุดนี้ต้องมีความผิดด้วยหรือไม่ เหมือนโครงการ 2 ล้านล้าน ที่รัฐบาลเพื่อไทยทำรถไฟความเร็วสูงไม่ได้ แต่รัฐบาลชุดนี้ 3 ล้านล้าน ทำรถไฟความเร็วปานกลางได้ อยากให้ประชาชนเป็นผู้ตัดสิน และให้ช่วยกันพิจารณาด้วยว่า ป.ป.ช.ที่มีหน้าที่ตรวจสอบการทุจริตทุกเรื่อง เหตุใดจึงจงใจเล่นงานเฉพาะรัฐบาลเพื่อไทย คดีข้าวสมัยรัฐบาลประชาธิปัตย์ผิดปกติหลายประการ น่าสงสัยว่าอาจทุจริต แต่กลับตัดสินว่าไม่ผิด มาตรฐานความยุติธรรมในสังคมนี้มีอยู่หรือไม่,นายสมคิด เชื้อคง อดีต ส.ส.อุบลราชธานี พรรคเพื่อไทย กล่าวว่า หลัง น.ส.ยิ่งลักษณ์ชี้แจงโต้แย้งข้อกล่าวหา ก็ยังถูกนายวิชา มหาคุณ กรรมการป.ป.ช.กระแนะกระแหนเล็กๆน้อยๆ เวลานี้มีองค์กรอิสระ 2 แห่งเป็นอย่างน้อย คือ ป.ป.ช.และ กกต. โดยเฉพาะนายสมชัย ศรีสุทธิยากร กกต.ด้านบริหารจัดการเลือกตั้ง นำเสนอข่าวเชิงสร้างความสับสน ใช้ข้อมูลด้านเดียว ไม่ปฏิบัติหน้าที่อย่างเป็นกลาง แสดงความคิดเห็นลักษณะสร้างความขัดแย้ง เปรียบเปรยว่ายื่นดาบให้โจร จนต้องออกมาขอโทษ ทั้ง 2 องค์กรนี้ละเมิดคำสั่ง คสช.ฉบับที่ 33/2557 หรือไม่ เพราะให้องค์กรอิสระงดแสดงความเห็น เพื่อนำไปสู่การแก้ไขปัญหาความขัดแย้งทางการเมือง คสช.จะดำเนินการอย่างไร ขอฝากให้คณะ กมธ.ยกร่างรัฐธรรมนูญมองปัญหาของ กกต.และ ป.ป.ช. หากยังอยู่จะจำกัดบทบาทหน้าที่อย่างไร,นายดิเรก ถึงฝั่ง สมาชิกสภาปฏิรูปแห่งชาติ (สปช.) 1 ใน 38 ส.ว.ที่จะถูก สนช.พิจารณาถอดถอนกรณีที่ ป.ป.ช.ชี้มูลความผิดจากการแก้ไขรัฐธรรมนูญที่มา ส.ว.มิชอบ กล่าวว่า ในวันที่ 14 ม.ค.ตนและอดีต ส.ว.ที่ถูกชี้มูลความผิดนัดปรึกษาหารือแนวทางการชี้แจงแก้ข้อกล่าวหา ก่อนจะเข้าไปแถลงเปิดสำนวนต่อที่ประชุม สนช. เบื้องต้นคาดว่าคงมอบหมายให้คนใดคนหนึ่งเป็นผู้ชี้แจงแทนทั้งกลุ่ม จะไม่ใช้การแยกกันชี้แจง ส่วนจะให้ใครเป็นตัวแทนนั้นต้องหารือในวันนั้น สำหรับเนื้อหาที่จะชี้แจงมีน้อยกว่าการชี้แจงของนายนิคม ไวยรัชพานิช อดีตประธานวุฒิสภา เพราะนายนิคมถูกกล่าวหาในหลายประเด็น แต่พวกตนถูกกล่าวหาในทำนองว่าแก้ไขกฎหมายโดยเกี่ยวข้องกับผลประโยชน์ตอบแทน ตนยืนยันอีกครั้งว่า สิ่งที่ทำชอบด้วยกฎหมายและทำตามขั้นตอนของรัฐธรรมนูญ ไม่ได้ทำเพื่อผลประโยชน์ตอบแทน และจะชี้แจงด้วยเหตุผลตามหลักกฎหมาย ไม่ใช่การตอบโต้ที่ชวนทะเลาะ,นายสาธิต ปิตุเตชะ รองหัวหน้าพรรคประชาธิปัตย์ กล่าวถึงการชี้แจงข้อกล่าวหาในการแถลงเปิดคดีถอดถอนของ น.ส.ยิ่งลักษณ์ว่า ได้ชี้แจง 2 ประเด็นใหญ่คือ 1.ที่กล่าวว่าการถอดถอนทำไม่ได้เพราะไม่มีตำแหน่งแล้ว ทั้งที่ สนช.ลงมติไปแล้วตามรัฐธรรมนูญชั่วคราว มาตรา 5 ว่าทำตามประเพณีที่เคยปฏิบัติมา เข้าทำนองข้าราชการประจำที่ถูกให้ออกหรือเกษียณไปแล้ว แต่ยังต้องพิจารณาโทษต่อไป เพราะมีเรื่องโทษที่ได้รับตามกระบวนการ 2.ที่ระบุว่าจำนำข้าวเป็นนโยบายที่ดี ถูกคิดกลั่นกรองมาจากพรรคเพื่อไทยและเป็นประโยชน์ต่อเกษตรกรชาวนา และไม่เคยหยุดการตรวจสอบ ตนรับไม่ได้ หากเป็นนโยบายที่ดีจริงแต่ทำประเทศเสียหายไปกว่า 700,000 ล้านบาท ซ้ำมีการโกงมโหฬาร แค่เอาเงินอ้างว่าไปแจกชาวนาตันละ 15,000 บาทแล้วถูกโกงไปเกือบครึ่ง อย่างนี้ใครก็คิดได้ สวนทางกับที่บอกว่าเป็นกลไกเสรี ไม่ผูกขาดข้าว แต่รัฐบาลยิ่งลักษณ์ทำตัวเหมือนเป็นพ่อค้าข้าวรายใหญ่เสียเอง เพราะให้ราคาจำนำสูงกว่าตลาด เอกชนจึงไม่มีข้าวเลย แค่ฟังก็คิดสงสารประเทศไทยไม่น่าเชื่อว่ามีผู้บริหารประเทศเช่นนี้มาตั้ง 2 ปีกว่า ประเทศยังถูกทำลายไม่พอใช่ไหม คุณก็เป็นคนไทย ซ้ำยังไม่สำนึกยอมรับผิดเลยหรือ,นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ กล่าวว่า น.ส.ยิ่งลักษณ์แก้ต่างกรณีผลการปิดบัญชีรอบ 31 พ.ค.56 ที่สร้างความเสียหายประมาณ 330,000 ล้านบาท พยายามจะบอกปัญหาการบันทึกข้าวหาย สินค้าคงคลัง ค่าเสื่อมราคาและข้าวที่ขายให้องค์กรรัฐว่า ตัวเลขทางบัญชีไม่ถูกต้อง และไม่ยอมรับผลการปิดบัญชีของอนุกรรมการปิดบัญชีที่ตัวเองเป็นผู้แต่งตั้ง พยายามบอกว่าตัวเลขจริงต่ำกว่านี้ คงลืมไปว่า อนุกรรมการปิดบัญชีชุดใหม่ ที่ปลัดกระทรวงการคลัง เป็นผู้แถลงผลการปิดบัญชี ข้อมูล ณ วันที่ 22 พ.ค.57 ยังไม่ได้รวมยอดความเสียหายที่ ม.ล.ปนัดดา ดิศกุล รมต.ประจำสำนักนายกฯไปตรวจโกดังข้าว และพบผลความเสียหายสูงถึง 5.19 แสนล้านบาท หากการปิดบัญชีรอบนี้รวมข้าวเสื่อมสภาพในโกดัง ยอดความเสียหายจะสูงกว่านี้ เป็นการยืนยันถึงการหักล้างตัวเลขความเสียหายที่ น.ส.ยิ่งลักษณ์แถลงว่า น.ส.ยิ่งลักษณ์ฟังไม่ขึ้น และพยายามโยงเรื่องการปฏิรูปและการปรองดอง คล้ายต้องการสื่อว่าถ้าเธอถูกถอดถอนแสดงว่าไม่ปรองดองและการปฏิรูปจะไม่สำเร็จ เป็นจุดท้าทาย สนช.ว่าจะให้พวกไม่ยอมรับผิดแบบนี้มีจุดจบอย่างไร,นายถาวร เสนเนียม อดีตแกนนำ กปปส. กล่าวแสดงความห่วงใยต่อวัตถุประสงค์การทำรัฐประหารของ คสช.ว่า หลัง คสช.ยึดอำนาจการบริหารประเทศ และประกาศใช้รัฐธรรมนูญ (ชั่วคราว) 2557 พร้อมออกคำสั่งที่ 127/2557 เรื่องแต่งตั้งคณะกรรมการต่อต้านการทุจริตแห่งชาติ เร่งป้องกันและขจัดการทุจริตและประพฤติมิชอบให้เป็นรูปธรรม มวลมหาประชาชนต้องการให้ประเทศไทยมีการปฏิรูปการทุจริตคอร์รัปชัน การบังคับใช้กฎหมายเข้มข้นกับคนทำผิด โดยเพิ่มระบบตรวจสอบให้ประชาชนเป็นผู้เสียหายในความผิดฐานทุจริตคอร์รัปชัน ตามที่เสนอต่อ กมธ.ยกร่างรัฐธรรมนูญไปแล้ว จึงขอฝากความเห็นไปยัง พล.อ.ประยุทธ์ จันทร์โอชา นายกฯและหัวหน้า คสช. ขอให้ตรวจสอบการป้องกันและขจัดการทุจริตและประพฤติมิชอบเร่งด่วนในกรณี 1.การทำหน้าที่ถอดถอน น.ส.ยิ่งลักษณ์ ชินวัตร นายสมศักดิ์ เกียรติสุรนนท์ และนายนิคม ไวยรัชพานิช ของ สนช. ที่มีมูลเหตุส่อไปในทางทุจริตต่อหน้าที่ ส่อว่าจงใจใช้อำนาจหน้าที่ขัดต่อบทบัญญัติแห่งรัฐธรรมนูญหรือกฎหมาย สนช.ต้องตระหนักและกล้าหาญในการทำหน้าที่ให้สอดคล้องกับเจตนารมณ์ของ คสช. เพื่อบังคับใช้กฎหมายให้เป็นไปอย่างเข้มข้นและยุติธรรมในการปราบปรามการทุจริต ตามภารกิจหลักในการปฏิรูปประเทศไทย,นายถาวร กล่าวอีกว่า ทั้งนี้ยังมีการทุจริตในระบบข้าราชการเช่นเดิม บางพื้นที่ทุจริตมากกว่าเดิม เช่น ผู้บริหารในระบบราชการอ้างว่าเป็นเพื่อนนายกฯประยุทธ์หรือเรียน วปอ. รุ่นเดียวกับ คสช. เป็นต้น 2.การแต่งตั้งโยกย้ายข้าราชการ ที่กล่าวกันหนาหูถึงการแต่งตั้งข้าราชการตามคำร้องขอของคนรอบข้างผู้มีอำนาจคณะรัฐมนตรี (ครม.) คสช. หรือทหาร การใช้ชื่อหรือยอมให้ใช้ชื่อของคสช. ครม. หรือผู้ที่อยู่ใกล้ชิดกับ คสช. เพื่อหาผลประโยชน์ในการแต่งตั้งโยกย้าย ตลอดถึงการจัดจ้างในหลายโครงการของรัฐบาล ขอให้หัวหน้า คสช. ตระหนักถึงการแต่งตั้งโยกย้ายข้าราชการให้เป็นไปตามระบบคุณธรรม ความเหมาะสม ความสามารถ มีการวิจารณ์จากข้าราชการหลายหน่วยงานว่า มีการวิ่งเต้นแต่งตั้งโยกย้าย ใช้เส้นสายมากกว่าเดิม ขอให้นายกฯตรวจสอบควบคุมให้มากยิ่งขึ้น,นายประสาร มฤคพิทักษ์ สมาชิกสภาปฏิรูปแห่งชาติ (สปช.) และแกนนำกลุ่มอดีต 40 ส.ว. กล่าวว่า ขณะนี้มีแนวโน้มจะเอาการถอดถอนมาเป็นเหตุจะส่งผลถึงการปรองดองและการปฏิรูป พยายามให้เหตุผลว่าถ้าจะปฏิรูปต้องอย่าถอดถอน ถ้าจะปรองดองต้องให้พวกเขาพ้นผิด เป็นตรรกะที่เบาปัญญา ถ้า สนช.ตกหลุมพรางนี้จะกลายเป็นใบอนุญาตให้ใช้ความฉ้อฉลกระทำได้อย่างเปิดเผย คนทำไม่ต้องรับผิด หากผู้ถูกกล่าวหาลอยนวลพ้นผิดไปได้ จะเป็นตราบาปทำให้ สนช.ตกเป็นจำเลยของสังคมไทย ขอให้ สนช.ยึดหลักให้มั่นในความถูกต้องชอบธรรม มีวิจารณญาณมองไกลไปถึงความยุติธรรมทั้งกระบวน ให้พ้นจากความกลัวล่วงหน้าว่าจะถูกเช็กบิลภายหลัง ไม่ติดอยู่กับความเกรงใจใคร ไม่ถูกจองจำไว้ด้วยสัมพันธ์ส่วนตัวเกรงว่าบัวจะช้ำ น้ำจะขุ่น คนที่งดออกเสียง โปรดเอามือที่ซุกหีบไว้แสดงความกล้าหาญทางจริยธรรม หลวงจ้างมาให้ท่านตัดสินใจ ไม่ใช่จ้างมาให้สองจิตสองใจ การชี้ชะตาบุคคลทั้งสามครั้งนี้ จะวัดใจกันว่าการรัฐประหาร 22 พค.57 เสียของหรือไม่ เป็นสัญญาณประวัติศาสตร์ว่า ระบบคุณธรรมจริยธรรมของสังคมไทย ยังเป็นที่พึ่งที่หวังอยู่ได้หรือไม่,เมื่อเวลา 08.30 น. พล.อ.ประยุทธ์ จันทร์โอชา นายกฯและหัวหน้า คสช.ไปเป็นประธานเปิดงานวันเด็กแห่งชาติ ประจำปี 58 ที่กระทรวงศึกษาธิการ เป็นเจ้าภาพ ที่สนามเสือป่า สำนักพระราชวัง ทั้งนี้ พล.อ.ประยุทธ์กล่าวเปิดงานตอนหนึ่งว่า เป็นงานวันเด็กปีที่ 60 เท่ากับอายุตนพอดี ถ้าตนไม่ได้เป็นทหาร ไม่ได้เป็นแบบนี้ คงดีใจที่หลายคนชื่นชม แต่คิดกลับไปคือต้องทำงานมากกว่าเดิม ให้ประเทศ ลูกหลาน ก้าวไปสู่อนาคต ไม่เผชิญการต่อสู้อย่างที่ผ่านมา ขอให้ทุกคนไม่ทำทุจริต ให้คิดถึงพ่อแม่ คิดถึงบ้านเมือง เพราะถ้าบ้านเมืองเรียบร้อย มีความมั่นคง ทั้งการเมือง การทหาร การต่างประเทศ เศรษฐกิจก็จะพัฒนาไปได้ ขอให้อดทน รัฐบาลกำลังลดความเหลื่อมล้ำ ถ้าบ้านเมืองพัฒนาทั้งเด็ก ผู้ใหญ่ ผู้นำ นักการเมือง ให้มีคุณธรรม ความขัดแย้งบ้านเมืองก็จะไม่เกิด คุณธรรม จริยธรรมเป็นสิ่งที่จะแก้ทุกอย่างได้ ทุกคนรู้ว่าอะไรดีไม่ดี แต่ถ้ารู้ว่าทำแล้วผิดแต่ยังทำก็ไม่น่าให้อภัย บ้านเมืองมีกฎหมายให้ทุกคนได้ต่อสู้เข้าสู่กระบวนการยุติธรรม แต่จะผิดถูกขึ้นอยู่กับกระบวนการ ส่วนการปฏิรูปการบริหารประเทศกำลังเดินไปด้วยดี แม้จะมีอุปสรรคคาราคาซังอยู่บ้าง ต้องปล่อยให้ประเทศเดินหน้า อย่าให้ความขัดแย้งเกิดขึ้นอีก,ต่อมานายกฯเดินทางมาร่วมกิจกรรมวันเด็กฯ ที่ตึกสันติไมตรี ทำเนียบรัฐบาล โดยขณะขึ้นเวทีเชิดหุ่นให้เด็กๆชม นายกฯได้กล่าวให้โอวาทด้วยว่า ทุกคนต้องช่วยกันสร้างอนาคตที่ดีของชาติ ที่สำคัญคนไทยต้องสามัคคี วันนี้ชาติบ้านเมืองต้องเดินไปข้างหน้า อย่าสร้างปัญหา การทำให้ทุกคนมีความสุขนั้นคือการทำความดี แต่คงทำให้พอใจทุกคนไม่ได้ และขออย่าให้ใครมาทำให้แตกแยกอีกต่อไป,ผู้สื่อข่าวรายงานว่า กรณีที่รัฐบาลจับตาความเคลื่อนไหวของมวลชนฝ่ายต่างๆ ในช่วงที่ สนช.เริ่มพิจารณากระบวนการถอดถอนนายสมศักดิ์ เกียรติสุรนนท์ อดีตประธานรัฐสภา นายนิคม ไวยรัชพานิช อดีตประธานวุฒิสภา ในคดีแก้รัฐธรรมนูญโดยมิชอบและ น.ส.ยิ่งลักษณ์ ชินวัตร อดีตนายกฯ ในข้อหาปล่อยปละละเลยให้มีการทุจริตโครงการรับจำนำข้าว โดย พล.อ.ประยุทธ์ จันทร์โอชา นายกฯ และหัวหน้าคสช. ระบุเตรียมใช้กฎอัยการศึกรับมือแรงกระเพื่อม จนกลุ่มมวลชนฝ่ายต่างๆ โดยเฉพาะมวลชนคนเสื้อแดง นปช.ประกาศจะไม่มีการเดินทางไปให้กำลังใจอดีตประธานวุฒิสภาและอดีตประธานรัฐสภาและอดีตนายกฯที่หน้ารัฐสภานั้น ล่าสุดมีรายงานว่า มีการประสานงานเชิญตัวแกนนำกลุ่ม นปช.ไปพูดคุยทำความเข้าใจ โดย กสทช.ได้ติดต่อเป็นการภายในถึงนายพิพัฒน์ชัย ไพบูลย์ และนายวรวุฒิ วิชัยดิษฐ์ สองแกนนำ นปช.และพิธีกรรายการ เปิดปมปฏิรูป ให้ไปร่วมหารือที่กองทัพภาคที่ 1 ในเวลา 13.00 น. วันที่ 12 ม.ค. โดยไม่ได้แจ้งรายละเอียดที่จะหารือ คาดว่าน่าจะเป็นการพูดคุยทำความเข้าใจถึงสถานการณ์บ้านเมือง การจัดรายการข่าว รวมทั้งท่าทีของกลุ่ม นปช.ในช่วงการพิจารณาถอนถอนใน สนช.,ด้านความคืบหน้าในการยกร่างรัฐธรรมนูญเป็นรายมาตรา ซึ่งล่าสุดนายบวรศักดิ์ อุวรรณโณ ประธานกรรมาธิการ (กมธ.) ยกร่างรัฐธรรมนูญ มีข้อเสนอให้สภาผู้แทนราษฎรและวุฒิสภามีส่วนร่วมพิจารณาคดีถอดถอนร่วมกัน และเพิ่มโทษการตัดสิทธิทางการเมืองตลอดชีวิต ที่รัฐสภา นายสุรชัย เลี้ยงบุญเลิศชัย รองประธานสภานิติบัญญัติแห่งชาติ (สนช.) คนที่หนึ่ง กล่าวว่า เรื่องดังกล่าว เป็นแนวคิดของนายบวรศักดิ์ที่ต้องการให้ฝ่ายนิติบัญญัติและฝ่ายบริหารถ่วงดุลกันได้ ซึ่งต้องดูในรายละเอียดต่อไปว่าจะต้องมีหลักเกณฑ์อย่างไรบ้าง,นายคำนูณ สิทธิสมาน โฆษกคณะกรรมาธิการ (กมธ.) ยกร่างรัฐธรรมนูญ กล่าวถึงกรณีข้อเสนอระบบการถอดถอนใหม่ ที่จะเขียนไว้ในร่างรัฐธรรมนูญว่า ช่องทางการดำเนินการเอาผิดกับผู้ดำรงตำแหน่งทางการเมืองเดิมตามรัฐธรรมนูญปี 50 คือ ถอดถอนโดยสมาชิกวุฒิสภา ซึ่ง กมธ.ยกร่างฯจะปรับลดสัดส่วนให้เป็นเสียงข้างมากของสมาชิกสองสภาร่วมกัน จากเดิมต้องใช้เสียง 3 ใน 5 ของสมาชิกวุฒิสภา โดยหากยังอยู่ในตำแหน่งจะถูกถอดถอนจากตำแหน่งและตัดสิทธิทางการเมือง 5 ปี แต่หากพ้นจากตำแหน่งแล้ว เช่น ลาออก ยุบสภา จะถูกตัดสิทธิ์ทางการเมือง 5 ปีอย่างเดียว และหากเสียงถอดถอนไม่เกินกึ่งหนึ่ง รายชื่อผู้ถูกยื่นให้ถอดถอนหรือตัดสิทธิดังกล่าวจะเข้าสู่บัญชีรายชื่อฟ้องร้อง เพื่อให้ผู้มีสิทธิเลือกตั้งโหวตอีกครั้งว่าจะตัดสิทธิทางการเมืองตลอดชีวิตหรือไม่ ที่ต้องแยกเป็นการถอดถอนและการตัดสิทธิ เพื่อเรียกชื่อแตกต่างกันให้ชัดเจนไปเลย เพื่อไม่ให้ผู้ถูกกล่าวหาคนใดมาตะแบงแกล้งไม่ฉลาดได้อีกว่าไม่มีตำแหน่งเหลือแล้วจะมาถอดถอนอีกได้อย่างไร นายคำนูณกล่าว,นายคำนูณกล่าวอีกว่า กมธ.ยกร่างฯ จะปรับแก้จากโทษที่ศาลฎีกาแผนกคดีอาญาของผู้ดำรงตำแหน่งทางการเมืองพิพากษาให้ตัดสิทธิทางการเมืองได้เพียง 5 ปี เป็นการตัดสิทธิ์ทางการเมืองตลอดชีวิต จะเห็นได้ว่าช่องทางทั้งสองระบบ ท้ายที่สุดจะมีกลไกที่นำไปสู่การตัดสิทธิ์ตลอดชีวิตได้เหมือนกัน จึงไม่เป็นการขัดต่อมาตรา 35 (4) แห่งรัฐธรรมนูญฉบับชั่วคราวปี 57 แต่อย่างใด อย่างไรก็ตาม กมธ. จะขอรับข้อสังเกตว่าในระบบการถอดถอน อาจมีนักการเมืองยอมให้เกิดการตัดสิทธิโดยรัฐสภาเพียง 5 ปี เพื่อหนีการถูกประชาชนโหวตตัดสิทธิตลอดชีวิตหรือไม่ ไปพิจารณาอีกที,นายคำนูณยังกล่าวถึงการประชุม กมธ.ยกร่างรัฐธรรมนูญ เมื่อวันที่ 9 ม.ค. เพื่อวางกรอบในการพิจารณาขั้นรายมาตราช่วงวันที่ 12-16 ม.ค.ว่า สัปดาห์หน้าจะพิจารณาบททั่วไป ภาค 1 พระมหากษัตริย์และประชาชนและภาค 2 ผู้นำการเมืองที่ดีและสถาบันการเมือง เฉพาะหมวด 2 แนวนโยบายพื้นฐานแห่งรัฐ โดยคณะอนุ กมธ.ยกร่างบทบัญญัติแห่งรัฐธรรมนูญ ที่มีนางกาญจนรัตน์ ลีวิโรจน์ เลขานุการ กมธ.ยกร่างฯ เป็นประธาน ได้เขียนรายมาตรา เสร็จเป็นเบื้องต้นแล้ว ขณะนี้มียอดรวม 89 มาตรา หากพิจารณาแล้ว กมธ.คนใดต้องการแก้ไขให้ยื่นหนังสือมาเป็นลายลักษณ์อักษรเสนอต่อที่ประชุม,ด้านนางทิชา ณ นคร กมธ.ยกร่างรัฐธรรมนูญ กล่าวว่า การร่างรัฐธรรมนูญขณะนี้มีมากถึง 89 มาตราแล้ว อาจทำให้รัฐธรรมนูญฉบับที่ตั้งใจให้สั้น อาจไม่เป็นไปตามที่กำหนด ดังนั้น ในส่วนของหมวดประชาชนอาจพิจารณาในรายละเอียด และนำบางประเด็นไปเขียนในกฎหมายลูกแทน ส่วนตัวมองว่าเท่าที่พิจารณาในรายละเอียดพบว่าหมวดประชาชนเขียนได้ดี มีการแบ่งสิทธิประชาชนและสิทธิพลเมืองตามหลักการสากลที่ชัดเจน,นายวันชัย สอนศิริ โฆษกคณะกรรมาธิการสามัญกิจการสภาปฏิรูปแห่งชาติ (วิป สปช.) กล่าวถึงกระบวนการถอดถอนผู้ดำรงตำแหน่งทางการเมืองรูปแบบใหม่ว่าเห็นด้วย ที่ผ่านมาการถอดถอนผู้ดำรงตำแหน่งทางการเมืองต้องใช้เสียง 3 ใน 5 ของวุฒิสภาทำได้ยาก แม้ ป.ป.ช.จะชี้มูลความผิดมาแล้ว แต่มักถูกล็อบบี้โน้มน้าวใจหรือติดสินบนกัน การใช้ระบบ 2 สภามาร่วมตัดสิน จะทำให้การถอดถอนง่ายขึ้น หากรัฐสภาถอดถอนไม่ได้ แล้วส่งไปให้ประชาชนตัดสินก็ถือเป็นเรื่องดี ทำให้นักการเมืองเกิดความระมัดระวังมากขึ้นกว่าปกติ นอกจากบท ลงโทษที่เข้มข้นขึ้นแล้ว กระบวนการป้องกันต้องเข้มขึ้นด้วย ต้องเริ่มตั้งแต่ขั้นตอนการสมัครเข้ามาเลย จะทำให้การทุจริตลดลงได้,อีกเรื่อง นายบุญส่ง น้อยโสภณ กกต.ด้านกิจการสืบสวนสอบสวนและวินิจฉัย กล่าวถึงกรณีที่จะให้กระทรวงมหาดไทยและกระทรวงศึกษาธิการจัดการเลือกตั้งแทน กกต.ว่า หากจะเปลี่ยนแปลงขอให้ออกกฎระเบียบให้ชัดเจน เช่น จะให้ยื่นร้องคัดค้านการเลือกตั้งกับ กกต.หรือไม่ เพราะ กกต.ต้องไปขอข้อมูลจากกระทรวงมหาดไทยจะได้มาง่ายหรือไม่ จะกลายเป็นว่า กกต.เป็นคู่ต่อสู้ของรัฐ ถ้าระบบเป็นอย่างนี้ เชื่อว่าเมื่อเริ่มระฆังรับสมัครเลือกตั้งเมื่อไหร่ กกต.ต้องรับคำร้องกล่าวหาผู้ว่าฯ ผู้กำกับ กำนัน ผู้ใหญ่บ้าน วางตัวไม่เป็นกลาง ขนาดกกต.จัดการเลือกตั้งเอง ยังมีรายงานว่าข้าราชการในพื้นที่วางตัวไม่เป็นกลาง และเคยขอให้ย้ายผู้ว่าฯ กระทรวงมหาดไทยยังไม่ย้ายเลย อย่างนี้ กกต.จะสั่งย้ายผู้ว่าฯ ผู้กำกับ ได้หรือไม่ เมื่อโกลาหลแบบนี้ขอให้คิดให้รอบคอบ การจัดเลือกตั้งสำคัญคือทำให้คนอื่นเชื่อโดยสุจริตว่า ท่านเป็นกลางทางการเมือง,วันเดียวกัน นายเรวัต เครือบุดดีมหาโชค ประธานสหพันธ์ปลัดอำเภอแห่งประเทศไทย (ส.ปอ.ท.) โพสต์ข้อความผ่านเฟซบุ๊กส่วนตัว ระบุว่าตามที่กรรมการการเลือกตั้ง (กกต.) บางท่านใช้วาจาสามหาว ดูหมิ่นคนมหาดไทยว่าเป็นโจรจัดการเลือกตั้งนั้น ส.ปอ.ท.เห็นว่าเป็นพฤติกรรมไม่เหมาะสมกับความเป็น กกต.เพราะต้องขอความร่วมมือกับหน่วยงานอื่นช่วยเหลือให้การเลือกตั้งสำเร็จ โดยเฉพาะคนมหาดไทยที่ทำงานแทบทุกอย่าง ท่าน กกต.ได้แต่สั่ง และหาเรื่องจับผิด ถ้าคนมหาดไทยช่วยทำงานให้ท่านเป็นโจร ท่าน กกต.ก็เป็นยิ่งกว่ามหาโจร,นายเรวัตให้สัมภาษณ์ว่า ได้มีหนังสือแจ้งไปยังสมาชิกทุกจังหวัด และวันที่ 19 ม.ค. ตนจะไปยื่นหนังสือที่สำนักงาน กกต. เรียกร้องให้ กกต.คนดังกล่าวรับผิดชอบลาออกและขอโทษ การจัดการเลือกตั้ง แม้เป็นหน้าที่ของ กกต. แต่ทางปฏิบัติคนมหาดไทยทำงานเหนื่อยแทบตายคุณเอาผลงานไปโชว์ว่าเป็นของตัวเองแล้วมาเหยียบย่ำกันอย่างนี้ แล้วดูหมิ่นกันอย่างนี้จะมาใช้งานพวกเราทำไม เมื่อมีการเลือกตั้งใครจะทำงานให้,ด้านนายระพี ผ่องบุพกิจ ผวจ.นครสวรรค์ กล่าวถึงกรณีที่นายสมชัย ศรีสุทธิยากร กกต.ด้านกิจการบริหารงานเลือกตั้ง คัดค้านการให้กระทรวงมหาดไทยจัดการเลือกตั้ง และวิพากษ์วิจารณ์ข้าราชการมหาดไทยอย่างรุนแรงว่า การจัดเลือกตั้งตามรัฐธรรมนูญปี 40 หลังจากมีการตั้ง กกต.เป็นต้นมา ผู้ปฏิบัติงานจริงคือครู ตำรวจ กระทรวงมหาดไทย และหัวหน้าส่วนราชการต่างๆ ส่วน กกต.มีหน้าที่เป็นผู้มาติดยี่ห้อว่าทั้งหมดเป็นผลงานของ กกต.เท่านั้น เหมือนเราเป็นคนตัดเสื้อ แล้ว กกต.เอาไปติดแบรนด์ ส่วนตัวไม่อยากรับงานเลือกตั้งมาให้มหาดไทยจัดทั้งหมด เพราะไม่อยากอยู่ท่ามกลางความขัดแย้งและผลประโยชน์ และไม่อยากถูกด่า ไม่อยากถูกมองว่ามีส่วนได้ส่วนเสียกับการเมืองขั้วใดขั้วหนึ่ง เพราะที่ผ่านมาก็ต้องรับหน้าเสื่อเป็นหนังหน้าไฟมาตลอด ดังนั้นถ้าไม่ใช่หน้าที่ที่ผู้บังคับบัญชามอบหมาย ถ้าเลือกได้ขอไม่ยุ่งเกี่ยวกับการเลือกตั้ง ขอทำงานบำบัดทุกข์บำรุงสุขตามอุดมการณ์ของมหาดไทยอย่างเดียวก็ภาคภูมิใจแล้ว,ผู้สื่อข่าวรายงานจากทำเนียบรัฐบาลว่า ในวันที่ 12 ม.ค.เวลา 14.00 น. พล.อ.ประยุทธ์ จันทร์โอชา นายกฯและหัวหน้า คสช.พร้อมด้วยรัฐมนตรีที่เป็น คสช. ได้แก่ พล.อ.อ.ประจิน จั่นตอง รมว.คมนาคม พล.อ.ฉัตรชัย สาริกัลยะ รมว.พาณิชย์ จะประชุมร่วมกับภาคเอกชนประมาณ 20 คน ที่บ้านเกษะโกมล เพื่อรับฟังความเห็นจากภาคเอกชนโดยตรงถึงสถานการณ์เศรษฐกิจจริงในปัจจุบัน ว่าอยู่ในภาวะฟื้นตัวแล้วจริงหรือไม่ ประกอบกับภาคเอกชนจะมีความเห็นให้รัฐบาลขับเคลื่อนในเรื่องใดบ้าง โดยเหตุผลสำคัญของการนัดหารือครั้งนี้ เนื่องจาก พล.อ.ประยุทธ์ไม่ต้องการรับฟังการรายงานจากทางราชการเพียงทางเดียวด้วย,สำหรับภาคเอกชนที่เข้าร่วม ประกอบด้วย คณะกรรมการร่วมภาคเอกชน 3 สถาบัน ได้แก่ สภาหอการค้าแห่งประเทศไทย สภาอุตสาหกรรมแห่งประเทศไทย สมาคมธนาคารไทย นอกจากนั้นยังมีนักธุรกิจชั้นนำของประเทศเข้าร่วม อาทิ นางศุภลักษณ์ อัมพุช รองประธานกรรมการ บริษัท เดอะมอลล์ กรุ๊ป จำกัด นายศุภชัย เจียรวนนท์ ประธานเจ้าหน้าที่บริหารและกรรมการผู้จัดการใหญ่ บริษัท ทรู คอร์ปอเรชั่น จำกัด (มหาชน) นายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ จำกัด (มหาชน) นายฐาปน สิริวัฒนภักดี กรรมการผู้อำนวยการใหญ่ บริษัท ไทยเบฟเวอเรจ จำกัด (มหาชน) และยังมีตัวแทนของภาคธุรกิจขนาดกลางและขนาดย่อม (เอสเอ็มอี) ตลอดจนนักธุรกิจตัวแทนระดับจังหวัด ซึ่งตามปกติจะไม่มีโอกาสร่วมวงหารือระดับนี้เข้าร่วมด้วย
หลังผ่านขั้นตอนการแถลงเปิดคดีถอดถอนนายสมศักดิ์ เกียรติสุรนนท์ อดีตประธานรัฐสภาและนายนิคม ไวยรัชพานิช อดีตประธานวุฒิสภา กรณีแก้ไขรัฐธรรมนูญที่มาของ ส.ว.และ น.ส.ยิ่งลักษณ์ ชินวัตร อดีตนายกรัฐมนตรี คดีปล่อยปละละเลยโครงการรับจำนำ
ทีมข่าวหน้า1,ยิ่งลักษณ์ ชินวัตร,ชี้แจง,จำนำข้าว,สนช.,ป.ป.ช.,กล่าวหา,ถอดถอน,สปช.,ทุจริต,สมศักดิ์ เกียรติสุรนนท์,นิคม ไวยรัชพานิช,แก้ไข,รัฐธรรมนูญ,ที่มา,ส.ว.